Document ID: 32002L0034

Komisijas Divdesmit Sestā Direktīva 2002/34/EK
(2002. gada 15. aprīlis),
ar ko tehnikas attīstībai pielāgo II, III un VII pielikumu Padomes Direktīvai 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem [1], kurā jaunākie grozījumi izdarīti ar Direktīvu 2000/41/EK [2], un jo īpaši tās 8. panta 2. punktu,
pēc apspriešanās ar Zinātnisko komiteju tiešajiem patērētājiem paredzēto kosmētikas līdzekļu un nepārtikas preču jautājumos (SCCNFP),
tā kā:
(1) II pielikuma 293. ierakstā starp vielām, kuras ir aizliegts lietot kosmētikas līdzekļos, ir iekļautas radioaktīvās vielas. Tomēr 293. ieraksta 1. zemsvītras piezīmē tur noteiktos nosacījumos dabīgu radioaktīvo vielu vai mākslīga vides piesārņojuma radītu radioaktīvo vielu klātbūtne kosmētikas līdzekļos ir atļauta, norādot uz 1959. gada direktīvām, ar ko nosaka drošuma pamatnormatīvus strādājošo un plašas sabiedrības veselības aizsardzībai pret apdraudējumiem, kurus rada jonizējošais starojums [3]. Šīs direktīvas ir atceltas ar Padomes Direktīvu 96/29/Euratom [4], kuras 6. panta 5. punktā ir paredzēts, ka dalībvalstīs neatļauj apzināti pievienot radioaktīvās vielas, nedz ražojot kosmētikas līdzekļus, nedz importējot vai eksportējot tos. Direktīvā 96/29/Euratom šā lietojuma nolūkā ir paredzēta arī radioaktīvo vielu definīcija. Tāpēc attiecīgi būtu jāgroza II pielikuma 293. ieraksts.
(2) Pamatojoties uz IFRA (Starptautiskās smaržu asociācijas) Prakses kodeksu, SCCNFP ir izveidojusi sarakstu, kur ir 36 vielas, kuras nedrīkst būt kosmētikas līdzekļos lietojamo smaržu sastāvā. No šīm 36 smaržvielām septiņas jau ir iekļautas II pielikumā, un viena (6-metilkumarīns) ar norādi Nr. 46 iekļauta III pielikuma 1. daļā, ar ko jau ierobežo tā lietojumu mutes dobuma higiēnas līdzekļos. Tāpēc pārējās 28 smaržvielas būtu jāiekļauj sarakstā II pielikumā. Šo vielu drošumu SCCNFP ir novērtējusi tikai, tās lietojot par smaržvielām. Attiecīgi jāreglamentē to lietojums šim nolūkam. SCCNFP turpina vērtēt šo vielu drošumu citiem lietojumiem.
(3) SCCNFP ieteic apzināti nepievienot metileigenolu par kosmētikas sastāvdaļu. Tāpēc metileigenols būtu jāiekļauj II pielikumā. Tā kā metileigenols tomēr ir ēteriskajās eļļās, ko lieto par kosmētikas līdzekļu sastāvdaļām, SCNFP ir noteikusi konkrētus metileigenola maksimālās koncentrācijas līmeņus kosmētikas līdzekļos.
(4) Pamatojoties uz informāciju par litija hidroksīda un kalcija hidroksīda lietojumu kosmētikas līdzekļos un to drošuma vērtējumu, SCCNFP ieteic ierobežot to lietojumu. Tāpēc attiecīgi būtu jāgroza III pielikuma 1. daļas 15.b un 15.c ieraksts.
(5) Pamatojoties uz toksikoloģisko vērtējumu, SCCNFP ieteic ierobežot maksimālo akrilamīda atlikuma saturu gatavajā kosmētikas līdzeklī. Tāpēc poliakrilamīds būtu jāiekļauj III pielikuma 1. daļā.
(6) SCCNFP ir toksikoloģiski novērtējusi 61 matu krāsu un izstrādājusi ieteikumus par to lietojuma jomu un maksimālajām koncentrācijām, kā arī īpašus brīdinājumus. Viena ar norādi Nr. 16 jau ir iekļauta III pielikuma 1. daļā, ko tāpēc vajadzētu grozīt. Jāiegūst vairāk informācijas par dažām matu krāsām, īpaši, lai izpētītu iespējamu sakarību starp ilglaicīgu, regulāru pastāvīgo matu krāsu lietošanu un paaugstinātu risku saslimt ar urīnpūšļa vēzi; šādu pētījumu lūdz SCCNFP. Tāpēc pārējās 60 matu krāsas būtu jāiekļauj III pielikuma 2. daļā. III pielikuma 1. daļas 8. ieraksts attiecas uz grupu fenilēndiamīna atvasinājumu, ko lieto par matu krāsām. Lai novērstu divkāršus ierakstus, teksts b slejā būtu jāgroza, izslēdzot tos atvasinājumus, kas ir iekļauti citur III pielikumā.
(7) SCCNFP ieteic, ka muskusu ksilolu var droši lietot kosmētikas līdzekļos, izņemot mutes dobuma higiēnas līdzekļos, ja maksimālā teorētiski absorbējamā dienas deva ir aptuveni līdz 10 μg/kg. Tāpēc, kamēr šīs vielas radītais risks nav galīgi novērtēts atbilstīgi Padomes Regulai (EEK) Nr. 793/93 [5] par esošo vielu riska faktoru novērtējumu un kontroli, muskuss ksilols būtu jāiekļauj III pielikuma 2. daļā.
(8) SCCNFP ieteic, ka muskusu ketonu var droši lietot kosmētikas līdzekļos, izņemot mutes dobuma higiēnas līdzekļos, ja maksimālā teorētiski absorbējamā dienas deva ir aptuveni līdz 14 μg/kg. Tāpēc, kamēr šīs vielas radītais risks nav galīgi novērtēts atbilstīgi Padomes Regulai (EEK) Nr. 793/93, muskuss ketons būtu jāiekļauj III pielikuma 2. daļā.
(9) SCCNFP ir atzinusi, ka ar dažiem ierobežojumiem dimetikodietilbenzalmalonāta ultravioleto staru filtru var droši lietot kosmētikas līdzekļos. Tāpēc dimetikodietilbenzalmalonāts būtu jāiekļauj VII pielikuma 1. daļā.
(10) SCCNFP ir atzinusi, ka ar dažiem ierobežojumiem titāna dioksīda ultravioleto staru filtru var droši lietot kosmētikas līdzekļos. Tāpēc titāna dioksīds būtu jāiekļauj VII pielikuma 1. daļā.
(11) Šajā direktīvā paredzētie pasākumi saskan ar atzinumu, ko sniegusi Komiteja, kas izveidota, lai direktīvas par tehnisko šķēršļu novēršanu kosmētikas līdzekļu nozarē pielāgotu tehnikas attīstībai,
IR PIEŅĒMUSI ŠO DIREKTĪVU.
1. pants
Ar šo Direktīvas 76/768/EEK pielikumu groza, kā norādīts šīs direktīvas pielikumā.
2. pants
Dalībvalstīs veic pasākumus, kas vajadzīgi, lai nodrošinātu to, ka kosmētikas līdzekļi, kuros ir vielas, kas iekļautas Direktīvas 76/768/EEK II, III un VII pielikumā, kā norādīts šīs direktīvas pielikumā, un kurus piegādā tiešajam patērētājam pēc 2004. gada 15. aprīļa, atbilstu šīs direktīvas noteikumiem.
3. pants
Dalībvalstīs stājas spēkā normatīvi un administratīvi akti, kas vajadzīgi, lai, vēlākais, līdz 2003. gada 15. aprīlim izpildītu šīs direktīvas prasības. Par to dalībvalstis tūlīt informē Komisiju.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstīs nosaka, kā izdarāma šāda atsauce.
4. pants
Šī direktīva stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2002. gada 15. aprīlī

Labels: 1
7
3
0
15